ভারতের দিকে সহযোগিতার হাত বাড়ানোর আশ্বাস নির্বাচনী প্রচারেই দিয়েছিলেন মার্কিন যুক্তরাষ্ট্রের প্রেসিডেন্ট ডোনাল্ড ট্রাম্প। সেইমতোই মঙ্গলবার ভারতীয় সময় রাত সাড়ে এগারোটায় দুই রাষ্ট্রপ্রধানের কথা হবে দূরভাষে। এমন একটা সময়ে ট্রাম্প ভারতের প্রধানমন্ত্রীর সঙ্গে কথা বলতে চলেছেন, যখন মোদীও মার্কিন যুক্তরাষ্ট্রের সঙ্গে সম্পর্কের উন্নতি ঘটানোর জন্য মরিয়া। ট্রাম্পের আগে বারাক ওবামাও ভারতে এসেছিলেন। মোদীর সঙ্গে কথাবার্তা বলেছিলেন। দুই রাষ্ট্রপ্রধানের সেই কথোপকথন নিয়ে প্রবল কালি খরচ হয়েছিল। পূর্বসূরির রাস্তা ধরেই ট্রাম্প এবার মোদীর সঙ্গে কথা বলবেন।
ট্রাম্প জেতার পরে বিশ্বের যে ক’জন রাষ্ট্রপ্রধান মার্কিন প্রেসিডেন্টকে অভিনন্দন জানিয়েছিলেন তাঁদের মধ্যে অন্যতম ছিলেন ভারতের প্রধানমন্ত্রী। প্রেসিডেন্ট নির্বাচিত হওয়ার পরে ভারত ও ইজরায়েলের সঙ্গে দ্বিপাক্ষিক সম্পর্কের উন্নতি ঘটানোর প্রতিশ্রুতি দিয়েছিলেন ট্রাম্প। নির্বাচনী প্রচারে নেমে ভারতের প্রশংসাও শোনা গিয়েছিল ট্রাম্পের মুখে।
যে প্রতিশ্রুতি আগে দিয়েছিলেন মার্কিন প্রেসিডেন্ট, সেটাই মঙ্গল-রাতে বাস্তবায়িত হতে চলেছে। এই আলোচনার দিকে তাকিয়ে ভারত। এমনকী গোটা বিশ্বও।